பொதுவாக ஆமைகள் டிசம்பர் துவங்கி மார்ச் மாதம் வரையில் முட்டையிட துவங்குகின்றன. தனுஷ்கோடியின் வட கடல் பகுதியான பாறடி முதல் அரிச்சல்முனை வரை ஆமைகள் முட்டையிடும் பகுதியாகும். தமிழக கடலோர பகுதிகளில் இந்த ஆண்டு முதன் முதலாக தனுஷ்கோடி கடலோர பகுதியில் ஆமை முட்டைகள் கண்டெடுக்கப்பட்டன. இன்று காலை அரிச்சல் முனை பகுதியில் மண்டபம் வன உயிரின காப்பகத்தின் வனச்சரகர் சதீஷ் தலைமையிலான வன ஊழியர்கள் சித்தாமை முட்டைகளை சேகரித்தனர். இந்த சேகரிப்பின் போது 128 முட்டைகள் கண்டெடுக்கப்பட்டன. கடந்த ஆண்டு நடந்த ஆமை முட்டை சேகரிப்பின் போது 98 முட்டைகள் கிடைத்தன. இம்முறை கூடுதலான முட்டைகள் கிடைத்திருப்பதால் இந்த ஆண்டு அதிக ஆமை குஞ்சுகள் பொறிப்பதற்கான வாய்ப்புகள் உள்ளன. கண்டெடுக்கப்பட்ட முட்டைகள் அனைத்தும் முகுந்தராயர் சத்திரம் பகுதியில் உள்ள குஞ்சு பொறிப்பு மையத்தில் பாதுகாப்பாக வைக்கப்பட்டுள்ளன.